***«13» 12. 2024 ж.***

***№210 бұйрығына***

***1-қосымша***

**«ШЫҒАРМАШЫЛ МҰҒАЛІМ»**

**қалалық конкурсын өткізу**

**ЕРЕЖЕСІ**

**І. ЖАЛПЫ ЕРЕЖЕ**

1.1. «Шығармашыл мұғалім» конкурсының (бұдан әрі – конкурс) ережесі конкурстың мақсаты мен міндеттерін, оны ұйымдастыру және өткізу тәртібін айқындап, конкурсқа ұсынылатын материалдарға қойылатын талаптарды, оларды бағалау өлшемдерін, жеңімпаздарды анықтап, марапаттау тәртібін белгілейді.

1.2. Ұйымдастырушы: Астана қаласы әкімдігінің «Әдістемелік орталығы» МКҚК, Ж. Маман – қазақ тілі мен әдебиеті пәні әдіскері.

1.3. Қатысушылар: жалпы орта білім беретін мектептердің 5 жылдан кем емес еңбек өтілі бар қазақ тілі мен әдебиеті пәндерінің мұғалімдері.

1.4. Өтетін уақыты: 7, 24.01. 2025 ж.

**ІІ. КОНКУРСТЫҢ МАҚСАТЫ МЕН МІНДЕТТЕРІ**

**Мақсаты:** педагогтердің шығармашылық әлеуетін арттыру, кәсіби өсуіне ықпал жасау, шығармашыл педагогтердің тәжірибесін таратып, тәжірибе алмасуға қолдау көрсету.

**Міндеттері:**

-педагогтердің кәсіби құзыреттілігін дамыту;

- заманауи ақпараттық технологияларды қолдану деңгейін жетілдіру;

- үздік, жаңашыл тәжірибемен бөлісу, алмасу;

- озық тәжірибені, оқу-тәрбие жұмысындағы үздік тәжірибелерді анықтау;

- оқытудың қазіргі инновациялық технологияларды зерделеу, іріктеу және жұмыс тәжірибесіне енгізу.

**ІІІ. КОНКУРСТЫ ҰЙЫМДАСТЫРУ**

 3.1. Конкурсты ұйымдастыру және өткізіп, қорытындысын шығару үшін байқаудың комиссия мүшелері құрылады.

3.2. Конкурстың комиссия мүшелері Әдістемелік орталық басшысының бұйрығымен бекітіледі.

3.3. Комиссия құрамы білім беруді ұйымдастыру органдарының қызметкерлерінен, тәжірибелі педагогтерден, педагогикалық шеберлік кәсіби байқауларының жеңімпаздарынан, қалалық Педагогтер қауымдастығының мүшелерінен құрылады.

3.4. Конкурсты өткізу туралы хабарландыруды ұйымдастырушылар үш апта бұрын орталықтың интернет-ресурстарында орналастырады.

3.5. Қалалық комиссия құрамы байқаудың екі кезеңін бағалайды, екі кезең бойынша қорытынды шығарып, жеңімпаздар туралы шешім қабылдап, жеңімпаздарды марапаттауды жүзеге асырады.

3.6. Комиссия мүшелерінің дауыстары тең болған жағдайда, комиссия төрағасының дауысы шешуші болып табылады.

**ІV. КОНКУРСТЫ ӨТКІЗУ ТӘРТІБІ**

4.1. Конкурсқа қатысу үшін 2025 жылдың 5 қаңтарына дейін Zhanashyr@astana-modern.edu.kz электронды поштасына осы Ереженің 1, 2, 3, 5-қосымшаларына сәйкес байқауға қатысу үшін Өтінім мен 1-кезең материалдарын (бейнеролик, презентация, мақала) жіберуі қажет. ІІ кезең бойынша 2025 жылдың 20 қаңтарға дейін көрсетілген мекенжайға презентациясы мен мақаласын жіберуі керек. Уақытынан кешіктірілген Өтінім қабылданбайды.

4.2. 1-кезең: 7.01.2025 ж.

4.3. 2-кезең: 24.01.2025 ж.

**V. КОНКУРСТЫҢ КЕЗЕҢДЕРІ**

5.1. 1-кезең. **«Жасанды интелект: «Қазақ тілі», «Қазақ әдебиеті» пәндерін оқытудағы мүмкіндіктері» кезеңі –** жасанды интеллект бағдарламасын қазақ тілі мен әдебиеті сабақтарында қолданудың инновациялық тәсілдерін дамытуға арналған. Мақсаты: жасанды интеллект (ЖИ) мүмкіндіктерін қазақ тілі мен әдебиеті пәнін оқытуда қолдану арқылы айтылым, жазылым, оқылым, тыңдалым дағдыларын жетілдіру әдіс-тәсілдерімен бөлісу және тәжірибе алмасу.

ЖИ арқылы білім беру үдерісін жетілдіру және тиімділігін арттыру бойынша төменде берілген бағыттардың бірін таңдап, тілдік дағдыларды ЖИ арқылы дамыту, қалыптастыру әдіс-тәсілдерін өз іс-тәжірибесіне сүйене отырып бейнежазба түсіреді. Бейнежазба 1-қосымша талаптарына сәйкес түсірілуі қажет. ІІ кезеңге І кезеңнің талаптарына сай 80 пайыздан жоғары балл жинаған қатысушылар жіберіледі.

**Бағыттары:**

1. Жасанды интеллект бағдарламаларын қолдану арқылы айтылым дағдысын дамыту.
2. Жасанды интеллект бағдарламаларын қолдану арқылы жазылым дағдысын дамыту.
3. Жасанды интеллект бағдарламаларын қолдану арқылы оқылым дағдысын дамыту.
4. Жасанды интеллект бағдарламаларын қолдану арқылы тыңдалым дағдысын дамыту.

Конкурсқа қатысушы:

* берілген бағыттардың бірін таңдайды (айтылым, жазылым, оқылым, тыңдалым);
* таңдалған бағыт бойынша өз жұмысының тақырыбы мен мақсат-міндеттерін айқындайды;
* 5 беттен артық, кем (А4) емес өз тәжірибесіне сүйене отырып, зерттеу мақаласын жазады (*2-қосымшаға сай);*
* мақала мазмұнына сай 7-8 беттен аспайтын презентация дайындайды (3-қосымша);
* мақала мазмұнына сүйене отырып, 3-5 минуттық бейнежазба түсіреді *(1-қосымшаға сай)*.

5.2. **2-кезең: «Жасанды интеллект арқылы қалыптастырушы бағалауды автоматтандыру» шеберлік сынып** кезеңінде жасанды интеллект (ЖИ) құралдарын пайдалану арқылы қазақ тілі мен әдебиеті сабақтарында оқушыларға тиімді, сапалы кері байланыс беру, білім жетістіктерін жүйелі бағалау жүргізу әдістерін дамыту және инновациялық педагогикалық тәжірибелерді насихаттау. Жасанды интеллект негізінде сабақтағы бағалауды жақсартуға арналған жаңа әдістерді анықтау, жасанды интеллекттің мүмкіндіктерін пайдалана отырып, оқушылардың білімін шынайы, әділ бағалаудың (ҚБ) жаңа тиімді тәсілдерін ұсынады.

Конкурстың ІІ кезеңіне өткен қатысушы шеберлік сыныпты (4-қосымшаға сай) жүргізу барысында:

* қалыптастырушы бағалауды жасанды интеллект (ЖИ) арқылы жүргізудің тиімді жолдарын қарастырады;
* оқушылардың білімін бағалауда ЖИ тиімді құрал ретінде пайдалану шеберлігін көрсетеді;
* ЖИ көмегімен 10 балдық қалыптастырушы бағалауды жүргізудің мүмкіндіктерін айқындайды;
* жасанды интеллекті арқылы білім беру процесін автоматтандыру, оқу жетістіктерін нақты әрі уақытылы бағалау мүмкіндіктерін ұсынады;
* ЖИ тиімділігін, пайдасын қарастыра келіп, өз тәжірибесіне сүйене отырып, тақырып таңдап, мақсат-міндеттерін анықтайды;
* екінші кезең мазмұнына сай 5 беттен (А4) артық, кем емес мақала жазады (*2-қосымшаға сай);*
* мақала мазмұнына сүйене отырып, 7-8 беттен аспайтын презентация дайындайды.

**VІ. КОНКУРСҚА ҚАТЫСУШЫҒА ҚОЙЫЛАТЫН ТАЛАПТАР**

6.1. Қорғаған өз жұмысын көпшілікке тарату, интернетте орналастыру, шығармашылық жобаларға қосу, БАҚ-та жариялау құқығын береді.

6.2. Материалды ұсына отырып, қатысушы келісімін береді:

- өзі туралы жеке мәліметтерін (тегі, аты, әкесінің аты, электрондық пошта мекенжайлары);

- суретін (фотосуреттері және басқа да жеке мәліметтерін) пайдалануға және өңдеуге;

- өз атын, тегін, әкесінің атын және суреттерді (фотосуреттерді) сайтқа, сондай-ақ You Tube, Facebook-ті қоса алғанда, баспа басылымдарында, Интернет-БАҚ-та және өзге де бұқаралық ақпарат құралдарында орналастыруға.

**VІІ. КОНКУРС ҚОРЫТЫНДЫСЫ**

7.1. Конкурстың қорытындысы конкурс өткен күннен кейін бір аптаның ішінде сайтқа (<https://astana-modern.kz>) жарияланады.

7.2. Қалалық комиссия мүшелері байқаудың екі кезеңінің қорытындысы бойынша жеңімпаздарды (бас жүлде, 1, 2, 3 орын) анықтайды.

7.3. Конкурс нәтижесі бойынша жеңімпаздар Бас жүлде, 1, 2, 3 дәрежелі Дипломымен марапатталады, қатысушыларға Сертификат, бағалы сыйлықтар беріледі. Марапаттау рәсімі қосымша хабарланады.

7.4. Конкурстың материалдары байқау аяқталған соң, бір айдың ішінде орталықтың сайтында <https://astana-modern.kz> орналастырылады.

**Анықтама телефоны:** +7 775 1178221 (Жанар Сейтахметқызы), +7 707 723 2959 (Самал Жақсылыққызы)

 *1-қосымша*

**БЕЙНЕЖАЗБАНЫҢ ТЕХНИКАЛЫҚ ТАЛАПТАРЫ (1-3 балл)**

1. Бейнежазба түсіру кезінде жарықтандыру дұрыс болуы керек.
2. Аудиторияның бейнежазбаны тыңдап, түсінуі үшін дыбыстың сапасы жоғары болуы тиіс. Арнайы микрофон (болған жағдайда) қолдану ұсынылады, себебі камераның микрофоны жеткіліксіз болуы мүмкін.
3. Бейнежазбаны монтаждағанда артық көріністерді алып тастау, қажетті ақпаратты нақты көрсету маңызды. Қажет болса, бейнежазбаға презентациямен қоса график, субтитрлер, анимация қосуға болады.
4. Бейнежазбаның ұзақтығы 3-5 минут болуы керек.
5. Экранның астыңғы жағында бейнежазба түсіруші мұғалімнің бейнесі көрініп тұруы тиіс.

**ЖАЛПЫ МАЗМҰНЫНА ҚОЙЫЛАТЫН ТАЛАПТАР**

1. **Тақырыптың ашылуы:** Жасанды интеллекттің тілдік дағдыларды қалыптастырудағы маңызы мен қолданылуын нақты түсіндіріп, нақты мысалдар арқылы көрсету қажет. Білім берудегі ЖИ құралдарының тиімділігі, оның оқушыларға қалай көмек көрсетуі туралы толық ақпарат беру керек.
2. **Қысқаша әрі анық сөйлеу:** Бейнержазбада сөйлеу жылдамдығы орташа болуы тиіс. Тілдік құрылымдар, терминология және идеялар қарапайым және түсінікті түрде жеткізілуі керек.
3. **Интерактивті элементтер мен мысалдар:** Қажет болса, бейнежазбада ЖИ құралдары немесе платформалармен әрекет етуді көрсетуге болады.
4. **Көрнекі материалдар:** Графика, диаграммалар, иллюстрациялар, бейнемазмұнды толықтыратын визуалдық элементтер қолданылуы керек. Мысалға, жасанды интеллекттің жұмыс істеу принциптерін көрсету үшін анимация немесе схемалар пайдаланылуы мүмкін.

*2-қосымша*

**Мақалаға қойылатын талаптар (1-3 балл)**

1. **Мақаланың өзектілігі:**

Мақала тақырыбы нақты, қысқа және зерттеліп отырған мәселемен сәйкес болуы керек. Тақырып оқырманға мақала мазмұнын толық түсіндіруге жеткілікті түрде ақпаратты қамтуы тиіс. Мақала қазіргі уақыттағы маңызды мәселелерді қамтуы тиіс. Мысалы **жасанды интеллектіні қазақ тілі мен әдебиеті сабақтарында қолданудың өзектілігі** бойынша ЖИ білім беру саласына енгізілуі арқылы оқыту процесін жаңғырту, тілдік дағдыларды тиімді дамыту, оқу үрдісін, оқу жетістіктерін автоматтандыру, оқушыларға жеке деңгейде көмек көрсету, белсенділігін, қызығушылығын арттыру, тілін дамыту барысында тапсырмаларды орындауда сапалы кері байланыс беру, сонымен қатар, қазақ тілінің грамматикасы мен лексикасын игеруге арналған құралдарды ұсыну арқылы оқу сапасын арттыру жолдарын көрсету.

1. **Мақала мақсаты мен міндеттері:**
* Мақалада тақырып бойынша зерттеу мақсаты мен негізгі міндеттер анық көрсетілуі керек.
* Мақала не үшін жазылғаны, қандай мәселелерді талқылайтыны нақты

 айқындалуы тиіс.

1. **Құрылымы:**

Жолдың орасына мақала атауы бас әріптермен жазылып, асыңғы жолға мақала авторы мен мектебі, лауазымы жазылуы керек.

**Кіріспе:** Мақала тақырыбының өзектілігі, мақсаттар мен міндеттер туралы қысқаша мәлімет.

**Негізгі бөлім:** Мақала тақырыбының толық ашылуы, зерттеу нәтижелері, теориялық және практикалық маңыздылығы.

**Қорытынды:** Негізгі тұжырымдар мен ұсыныстар, зерттеу нәтижелерін қорытындылау.

1. **Пайдаланған әдебиеттер:**

Мақалада пайдаланылған барлық дереккөздер (кітаптар, ғылыми мақалалар, интернет-ресурстар) библиографиялық стандартқа сәйкес көрсетілуі тиіс. Мақалада әртүрлі дереккөздерге сілтемелер тік жақшаның ішінде пайдаланған әдебиеттер тізімінің ретіне сай берілуі қажет.

1. **Техникалық талаптар:**

**Формат:** мақала мәтіні Word форматында ұсынылуы керек. Мәтіннің шрифті Times New Roman, 12 пт, аралық 1 болуы тиіс.

**Көлемі: м**ақала көлемі орташа 5 бет болуы тиіс. Әр бетте 1 интервалмен жазылған мәтін болуы керек.

**Грамматикалық және орфографиялық талаптар: м**ақала грамматикалық және орфографиялық қателерден таза болуы керек. Қазақ тілінің жазу нормалары сақталуы қажет.

 **6. Авторлық құқық және плагиат:**

Мақалада басқа авторлардың еңбектерін дұрыс сілтеме жасап қолдану керек. Плагиатқа тексеріледі. Мақала автордың жеке еңбегі болуы тиіс. Басқа авторлардың идеялары мен тұжырымдары тек сілтемелер арқылы алынуы керек (20/80).

*3-қосымша*

**Презентация құрылымы мен сөйлеу кезіндегі талаптары (1-3):**

* презентация мазмұны, құрылымы тыңдаушылардың қызығушылықтары мен қажеттіліктеріне сәйкес келуі;
* мақсаттың анық болуы: ақпарат беру, пікірталас жүргізу, мотивация беру, сұрақ қою, т.б.;
* слайдтардағы суреттер мен диаграммалар ақпаратты жақсы түсінуге көмектесіп, мәтін қысқа әрі нақты болуы;
* презентацияны оқымай, сөйлеу арқылы жеткізу;
* дауысын, сөйлеу мәнерін, тілдесу тәсілдерін жетілдіру;
* презентация құрылымын сақтау (кіріспе бөлім, негізгі бөлім, қорытынды);
* жұмыс тақырыбын, мақсатын, өзектілігін, жаңашылдығы мен зерттеу бағытындағы өзіндік әдістемесін, тәжірибесін айқын көрсету;
* тыңдаушы нақты тәжірибе алуы үшін теория мен практика арасындағы байланысты көрсету, нақты деректер келтіру, әрбір қадамды түсіндіру, жұмыс нәтижесін көрсету;
* слайдтардың құрамы мен дизайны:фонның түсі мен мәтіннің түсі бір-біріне үйлесімді болу, мәтін қысқа әрі нақты берілуі, суреттер мен графиктер ақпаратты түсінуге көмек беруі, шрифттердің көлемі мен стилі оқуға ыңғайлы болуы (слайдтың тақырыбы үшін үлкенірек шрифт, мәтін үшін кіші шрифт), қарапайым түстерді қолдану (бір слайдта 3 түстен артық болмауы), әр слайдтағы сөз саны 20 сөзден аспау, шрифт өлшемі де негізгі талапқа (тақырып 28-30, мәтін 18-20) сай болуы;
* қажетті ақпаратты жеткізу үшін уақытты тиімді пайдалану;
* тыңдаушыларға қызықты, пайдалы болуы үшін теориядан қарағанда өз тәжірибе, өзіндік әдістеме көрсетуді назарда ұстауы қажет.

*4-қосымша*

**ШЕБЕРЛІК СЫНЫП ТАЛАБЫ:**

* сөйлеу және дауыс ырғағы (тон, күш, экспрессивтілік, дикция, интонация, сөйлеу техникасы);
* бет әлпеті, қимыл, эмоцияны басқару, беттегі эмоционалды күйді оқуы, аудиторияны сезінуі;
* пантомимика (поза, тұру, отыру, қатысушылардың мінез-құлқын бақылау мүмкіндігі);
* әңгіме тақырыбына назар аудара білу, мнемотехника, аутогендік жаттығулар;
* қарым-қатынас өнері: психологиялық-педагогикалық зейін қабілеті, эмпатия;
* педагогикалық импровизация: жоспар бойынша жұмыс істей білу, жеке тәжірибені тарту, жоспарланбаған жағдайларды басқару;
* психологиялық қырағылық, үлгерімі төмен оқушыларды қолдау;
* уақытты тиімді қолдануы (15 минут).

**БАҒАЛАУ КРИТЕРИЙЛЕРІ** (1-3 балл):

* тақырыбы ереже мазмұнына, талабына сәйкес, заманауи талаптарға және педагогикалық мақсаттарға сай болуы;
* мұғалімнің жоғары кәсіби деңгейі, тәжірибелілігі, өзіндік әдістемесін тәжірибеде көрсете білу шеберлігі;
* ЖИ ерекшеліктерін зерттей отырып қолдануы;
* ЖИ арқылы қалыптастырушы бағалаудың тиімді жолдарын ұсынуы;
* білім сапасын арттырудағы белсенді әдіс-тәсілдерді тиімді қолдана білуі;
* білім беруді, оқытуды жетілдіруде ЖИ инновациялық технологиялардың мүмкіндігін ұтымды қолдануы;
* ЖИ жүйесі арқылы бағалауды объективті және нақты жүргізілуін меңгеруі;
* коммуникативті мәдениет, диалог, пікірталас жүргізу қабілеті;
* 7-8 беттен аспайтын презентация дайындау;
* күтілетін нәтижесінің айқындылығы.

*5-қосымша*

**Астана қаласы әкімдігінің «Әдістемелік орталығы» МКҚК басшысы С. Дауешоваға 0000 мектеп директоры 00000000000**

**«Шығармашыл ұстаз» қалалық конкурсына қатысуға**

**Сұраныс**

Төменде берілген мәлімет бойынша 000000000000000 конкурсқа қатысуға жіберуіңізді сұраймын.

Қатысатын педагог туралы мына мәліметтерді хабарлаймын:

|  |  |  |
| --- | --- | --- |
| 1 | Т.А.Ә. (толық)  |  |
| 2 | Лауазымы  |  |
| 3 | Еңбек өтілі |  |
| 4 | Білім беру ұйымының атауы |  |
| 5 | Электронды мекенжайы |  |
| 6 | Байланыс телефоны |  |
| 7 | Файлдың атауы |  |

### Қосымша: *мектеп мөрі және директордың қолымен бекітілген Сұранысты* [*PDF*](https://www.ilovepdf.com/ru/jpg_to_pdf) *форматында және* [*Microsoft Word*](https://www.microsoft.com/ru-ru/microsoft-365/word) *түріндегі құжатты да бірге жіберуді сұраймыз.*